Številka: 35409-279/2023-2570-6

Datum: 11. 1. 2024

Ministrstvo za okolje, podnebje in energijo izdaja na podlagi četrtega odstavka 128. člena Zakona o urejanju prostora (Uradni list RS, št. 199/21 – ZureP-3, 18/23 – ZDU-1O, 78/23 – ZUNPEOVE in 95/23 – ZIUOPZP) v povezavi s 101a. členom Zakona o ohranjanju narave (Uradni list RS, št. 96/04-ZON-UPB2, 61/06 – ZDru-1, 8/10 – ZSKZ-B, 46/14, 21/18 – ZNOrg, 31/18, 82/20, 3/22 – ZDeb, 105/22 – ZZNŠPP in 18/23 – ZDU-1O) o obveznosti izvedbe celovite presoje vplivov na okolje za Občinski podrobni prostorski načrt za stanovanjsko območje NA-24 Prihova, Nazarje, pripravljavcu plana, Občini Nazarje, Savinjska cesta 4, 3331 Nazarje, naslednje

MNENJE

1. V postopku priprave Občinskega podrobnega prostorskega načrta za stanovanjsko območje NA-24 Prihova, Nazarje ni treba izvesti celovite presoje vplivov na okolje.
2. V tem postopku ni bilo stroškov.

Obrazložitev

Pripravljavec plana, Občina Nazarje, Savinjska cesta 4, 3331 Nazarje, je z vlogo, št. 3503-0006/2023-13, z dne 18. 12. 2023, prejeto 18. 12. 2023, Ministrstvo za okolje, podnebje in energijo (v nadaljnjem besedilu ministrstvo) zaprosil za mnenje po 128. členu Zakona o urejanju prostora (ZUreP-3) o obveznosti izvedbe celovite presoje vplivov na okolje za Občinski podrobni prostorski načrt za stanovanjsko območje NA-24 Prihova, Nazarje (v nadaljnjem besedilu OPPN).

Vlogi je bilo priloženo naslednje gradivo:

- OPPN za stanovanjsko območje NA-24 Prihova, Nazarje, Izhodišča (VURB, Špela Vučina s.p., št. projekta: 16-21-OPPN, september 2023);

- Sklep o začetku priprave občinskega podrobnega prostorskega načrta OPPN za stanovanjsko območje NA-24 Prihova, Nazarje (Uradno glasilo slovenskih občin, št. 67/2023);

- mnenje Zavoda RS za varstvo narave, št. 3563-0469/2023-2, z dne 13. 10. 2023.

Po 128. členu Zakona o urejanju prostora (Uradni list RS, št. 199/21 – ZureP-3, 18/23 – ZDU-1O, 78/23 – ZUNPEOVE in 95/23 – ZIUOPZP; v nadaljnjem besedilu ZUreP-3), občina v postopku priprave OPPN prosi ministrstvo, pristojno za celovito presojo vplivov na okolje, za mnenje o obveznosti izvedbe celovite presoje vplivov na okolje, če presodi, da se z OPPN načrtuje prostorske ureditve, ki niso bile celovito presojane že pri pripravi OPN, in gre za take ureditve, ki bi bile poseg v okolje, za katerega je treba izvesti presojo vplivov na okolje, v skladu s predpisi, ki urejajo varstvo okolja, ali za ureditve, za katere je zahtevana presoja sprejemljivosti na varovana območja, ali za ureditve, ki bi lahko pomembneje vplivale na okolje. Skladno s petim odstavkom 128. člena ZUreP-3, ministrstvo, pristojno za celovito presojo vplivov na okolje, v 30 dneh po prejetju zaprosila, obvesti občino o obveznosti izvedbe celovite presoje vplivov na okolje.

Ministrstvo je gradivo preučilo in ugotovilo, da se OPPN obsega območje zemljišč v enoti urejanja prostora NA-24, ki zajema parcele in dele parcel s številkami 557/7, 557/8, 557/9, 553/11, 550/3 in 553/8 v k.o. Prihova. Območje meri približno 0,7 ha in je z veljavnim občinskim prostorskim načrtom namenjeno območjem za stanovanja (SS). Območje je obdano z obstoječimi stanovanjskimi stavbami in kmetijskimi površinami. Z OPPN se načrtuje gradnja 13 stanovanjskih hiš, maksimalne etažnosti P+1, ter ureditev prometne in druge gospodarske javne infrastrukture na območju.

Na podlagi predloženega gradiva ministrstvo ocenjuje, da za OPPN ni treba izvesti presoje vplivov na okolje v skladu z 89. členom Zakona o varstvu okolja (Uradni list RS, št. 44/22, 18/23-ZDU-1O in 78/23 - ZUNPEOVE).

Pripravljavec plana je predložil mnenje Zavoda RS za varstvo narave (v nadaljevanju ZRSVN), št. 3563-0469/2023-2, z dne 13. 10. 2023. ZRSVN je v mnenju ugotovil, da OPPN in območje njegovega daljinskega vpliva segata v varovano območje Savinja Grušovlje – Petrovče (koda SI3000309), določeno z Uredbo o posebnih varstvenih območjih (območjih Natura 2000), objavljeno v Uradnem listu RS, št. 49/04, 110/04, 59/07, 43/08, 8/12, 33/13, 35/13 – popr., 39/13 – odl. US, 3/14, 21/16 in 47/18. ZRSVN meni, da ne glede na bližino navedenega Natura 2000 območja OPPN ne bo verjetno pomembno vplival nanj, zato ni treba izvesti presoje sprejemljivosti na varovana območja narave, kot to določa 101. a člen Zakona o ohranjanju narave (Uradni list RS, št. 96/04-ZON-UPB2, 61/06 – ZDru-1, 8/10 – ZSKZ-B, 46/14, 21/18 – ZNOrg, 31/18, 82/20, 3/22 – ZDeb, 105/22 – ZZNŠPP in 18/23 – ZDU-1O; v nadaljevanju ZON).

Ministrstvo na podlagi javno dostopnih podatkov (vir: ARSO, Atlas okolja) ugotavlja, da OPPN leži v bližini območja Natura 2000, vendar pa ne posega vanj. Ministrstvo se strinja z ugotovitvami iz mnenja ZRSVN, zato meni, da za OPPN ni treba izvesti presoje sprejemljivosti na varovana območja narave.

Ministrstvo je v postopku preučilo tudi obstoj drugih okoljskih razlogov za uvedbo celovite presoje vplivov na okolje in v skladu s 3. členom Uredbe o merilih za ocenjevanje verjetnosti pomembnejših vplivov izvedbe plana, programa, načrta ali drugega splošnega akta in njegovih sprememb na okolje v postopku celovite presoje vplivov na okolje (Uradni list RS, št. 9/09; v nadaljnjem besedilu Uredba o merilih) pridobilo mnenje Ministrstva za zdravje, ki je posredovalo mnenje Nacionalnega laboratorija za zdravje, okolje in hrano (v nadaljevanju NLZOH) (št. 2940-09/1649-23/NP-4751839, z dne 27. 12. 2023, prejeto 28. 12. 2023), mnenje Ministrstva za kulturo (št. 35012-137/2023-3340-3, z dne 5. 1. 2024, prejeto 5. 1. 2023) in mnenje Direkcije RS za vode (35021-49/2023-2, z dne 4. 1. 2023, prejeto 5. 1. 2023).

Ministrstvo je po pregledu gradiva in mnenj, na podlagi meril iz 2. člena Uredbe o merilih, ki se nanašajo na značilnosti plana, značilnosti vplivov ter pomen in ranljivost območij, ki bodo verjetno prizadeta, ugotovilo naslednje:

- OPPN se nanaša na gradnjo stanovanjskih hiš v naselju Prihova ter ureditev pripadajoče prometne in druge gospodarske javne infrastrukture. Območje je namenjeno gradnji stanovanjskih stavb (SS), namenska raba prostora se ne spreminja.

- Na podlagi javno dostopnih podatkov (vir: ARSO, Atlas okolja) OPPN ne sega na območja naravnih vrednot in ekološko pomembna območja, zato vplivov na naravne vrednote in biotsko raznovrstnost ni pričakovati.

- Na podlagi javno dostopnih podatkov (vir: Ministrstvo za kulturo, GisKD pregledovalnik) OPPN ne sega na območje enot registrirane kulturne dediščine. Navedeno je v mnenju, št. 35012-35012-137/2023-3340-3, z dne 5. 1. 2024, ugotovilo tudi Ministrstvo za kulturo, ki meni, da ni verjetnosti vplivov OPPN na kulturno dediščino.

- Na podlagi javno dostopnih podatkov (vir: Direkcija RS za vode, Atlas voda) OPPN ne sega na vodovarstveno območje in ni poplavno ogrožen, kar je v mnenju št. 35021-49/2023-2, z dne 4. 1. 2023, ugotovila tudi Direkcija RS za vode, zato meni, da OPPN verjetno ne bo pomembneje vplival na okolje z vidika upravljanja z vodami.

- Na območju OPPN se ne načrtujejo posegi in dejavnosti, ki bi lahko povzročili pomembne vplive na zdravje ljudi. To je v mnenju št. 350-5/2023-4 (256), z dne 30. 8. 2023, ugotovil tudi NLZOH, s katerim soglaša Ministrstvo za zdravje. NLZOH je v mnenju navedel tudi, da je načrtovani OPPN obdan s stanovanjskimi območji in območji kmetijskih zemljišč ter da ne ustvarja novih konfliktnih območij.

Ministrstvo se strinja z ugotovitvami iz mnenj Ministrstva za zdravje, Ministrstva za kulturo in Direkcije RS za vode. Na podlagi gradiva, javno dostopnih podatkov in meril iz 2. člena Uredbe o merilih ministrstvo ugotavlja, da izvedba OPPN ne bo pomembno vplivala na okolje, zato zanj ni treba izvesti celovite presoje vplivov na okolje.

V skladu z zgoraj navedenim je ministrstvo ugotovilo, da za OPPN ni treba izvesti celovite presoje vplivov na okolje po določilih 128. člena ZUreP-3. Prav tako ni treba izvesti presoje sprejemljivosti vplivov izvedbe plana na varovana območja narave po 101. členu ZON.

Pripravila:

Mojca Lenardič dr. Tanja Pucelj Vidović

Podsekretarka Vodja Sektorja za okoljske presoje

Priloga:

- mnenje Ministrstva za zdravje s prilogo št. 2940-09/1649-23/NP-4751839, z dne 27. 12. 2023

- mnenje Ministrstva za kulturo, št. 35012-137/2023-3340-3, z dne 5. 1. 2024

- mnenje Direkcije RS za vode, št. 35021-49/2023-2, z dne 4. 1. 2024

Vročiti (elektronsko):

- Občina Nazarje, Savinjska cesta 4, 3331 Nazarje, [obcina@nazarje.si](mailto:obcina@nazarje.si)

V vednost (elektronsko):

- Zavod RS za varstvo narave, OE Celje, [zrsvn.oece@zrsvn.si](mailto:zrsvn.oece@zrsvn.si)

- Ministrstvo za zdravje, Direktorat za javno zdravje, [gp.mz@gov.si](mailto:gp.mz@gov.si)

- Ministrstvo za kulturo, Direktorat za kulturno dediščino, [gp.mk@gov.si](mailto:gp.mk@gov.si)

- Direkcija RS za vode, Sektor območja Savinje, [gp.drsv-ce@gov.si](mailto:gp.drsv-ce@gov.si)